\NormalFont\ShortTitle{YUDITI}

{\MTB EGETABU GIA

\par }{\MT YUDITI

\par }{\IMT Ogochaakera

\par }{\IP Egetabu gia Yuditi nigo kiarigetwe ase ebiro Abayahudi barenge ase ogosusurwa n’ogochandwa okonene ase amaboko y’omorwoti omokaayayu naende otamomanyete Nyasae. Omoriki bw’egetabu eke nigo akobaa abasomi na abanto b’ekiare ki’aye ogosemeria goetera ase emegano n’amaroro buna Omonene Nyasae namoiyerie inse omorwoti oria omobe na koiraneria Abaisraeli obonene bwabo. Egetabu eke nigo kebwate chinsemo ibere chinene buna ekobwatia aiga; 1. Emegano igoro ya Danieli amo n’abasibwa bamwabo abwo bakobua ababisa babo ase obwegenwa n’okomosemeri’Omonene. Emegano eye nigo eriikire ase chingaki chi’oborwoti bwa Abaperisi na Abaababiloni 2. Omosangererekano bw’amaroro Danieli arooche ase omogwekano bwechibicha akworokia ogotenena n’okogwa kwa amarwoti ao ao; gochaakera Babiloni, chikobaanera okogwa kw’omochaandi oria omokaayayu boigo obobui bw’ abanto ba Omonene.

\par }{\IOT Okobagwa kw’egetabu eke:

\par }{\IO Abayahudi bakogosererigwa ogosirigwa 1:1—7:32

\par }{\IO Yuda ogotoria Ense 8:1—14:9

\par }{\IOB Abayahudi bakonyora Obobui 15:1—16:25



\par }\ChapOne{Ⅰ}{\SH Esegi gati ya Nebukadinesaro na Aefaksadi
\par }
{\PP \VerseOne{Ⅰ}Nebukadinesaro nigo arenge omorwoti bwa Abaasuru. Ninawi noro orenge omochie oye omonene. Arifakisadi nere orenge omorai bwa Abamedi ase engaki eyio na Ekibatana noro orenge omochie oye omonene boigo.

\VS{Ⅱ}Omorwoti Arifakisadi akaywagaachera omochie bwa Ekibata enyasi ya amagena. Obotambe bw’enyasi nigo bwarenge chimita 30 na obogare bwaye chimita 22. Kera rigena rienyasi nigo riarenge no’bogare bwe chisentimita 130, n’obotaambe bwe chisentimita 260.

\VS{Ⅲ}Ime ase kera egeita, akaagacha orwaki rw’obotambe bwe chimiita 44 amo noboroso bw’echimita 26.

\VS{Ⅳ}Akaagacha kera egesoero kiobotambe bw’echimita 30 n’obogare chimita 18. Aya nigo aroisetigwe ase ogoeta kwa bwango ase abarwani ase okogabana kwabo.

\VS{Ⅴ}Ase omwaka o ikomi na kabere bw’orwoti bwaye, Nebukadinesaro agachaaka esegi yokomorwania omorwoti Arifakisadi. Esegi eyio nigo yakoreretwe ase rinani rinene ria Rage.

\VS{Ⅵ}Erio ebisaku ebinge bikabwatana na omorwoti Arifakisadi ase esegi eyio. Aba nabwo babwatanete amo n’omorwoti Arifakisadi; abanto bonsi b’ebitunwa abwo bamenyete ase chingegu chi’oroche rwa Tigiri, Eyufurate na Hidasipe. Boigo abanto bamenyete ase rinani riarenge koragwa na nomorwoti Arioko o Elamu. Ebisaku ebinge bikabwatana ase obomo bwechinse chia Abakalidayo.

\VS{Ⅶ}Nebukadinesaro omorwoti bwa Abaasuri agatoma amang’ana ase abanto b’orogongo rwa Uajemi na bonsi abamenyete bosongo, boigo ase abaamenyete Kilikia, Damesiki, Lebanoni na Antilebanoni na bonsi abamenyete chingegu chi’enyama.

\VS{Ⅷ}Boigo egati yebisaku bia Karimeli na Gileadi, na Galili na Irianyi n’ense y’omweya ya Yezirili.

\VS{Ⅸ}Omorwoti Nebukadinesaro akabatomera amang’ana boigo abamenyi ba Samaria nemechie yabebekaine abwo bamenyete Irianyi y’oroche rwa Yorodani goika omochie o Yerusalemu, Bethania, Kelusi, Kadeshi na Gosheni

\VS{Ⅹ}amang’ana ayio agaika nonya ngoika Tanisi, Memufisi boigo goika Misiri ne Ethiopia

\VS{Ⅺ}Nonya nabo, abanto be chingongo echio bagasiereria amang’ana a Nebukadinesaro omorwoti bwa Abaashuri. Bakanga kobwatana nere ase aseegi ase engencho batamoirogete. Tibaroche buna nenyarekane abue esegi eyio. Bakairania abatomwa baye ase enchera y’obosooku bare birati.

\VS{Ⅻ}Omorwoti Nebukadinesaro akabea mono ase chingongo echio. Agatiana ase ekerogo noborwoti bwaye kobeeka obonda bwaye bwonsi ase ogoakana egesiomba ase ebisaku ebio biangete kobwatana nere ase esegi. Akaria eira gosiria obomo bw’ebisaku ebio bionsi bimenyete Kirikia, Damesiki, Asuri, Moabu, Amoni Yudea na Misiri. Agatiana boigo kobasiria abanto bonsi bamenyete ase chingegu chi’enyama ya Mediterania goika Pasia.

\VS{ⅩⅢ}Ase omwaka o gatanakabere bw’oborwoti bwaye, omorwoti Nebukadinesaro akaraa abarwani baye b’esegi gochia korwania omorwoti Arifakisadi erio akamobua. Nebukadinesaro akabua abarwani ba Arifakisadi abwo bare gotaara namagoro na baria bare korwana bariinete chigari chiechibaarasi.

\VS{ⅩⅣ}Nebukadinesaro akayeira ense emechie yonsi yabamedi. Akayeira emechie emenene yonsi nechichiiro na koonchorana obuya bw’emechie eyio yonsi ase okoyetaagora na koyesaria.

\VS{ⅩⅤ}Akamobwata omorwoti Arifakisadi ime ase ebitunwa bia Rege na komoita ase okomobeta amatimo agoiterwa ching’iti chi’orosana.

\VS{ⅩⅥ}Ekero aitete omorwoti Arifakisadi, Nebukadinesaro akairana gochia Ninawi amo nobonda obonge ere amo nabarwani baye baurete ababisa baye ase esegi. Ekero are agwo Ninawi, Nebikadinazaro amo nabarwani baye bagatimoka ase okwegokia ase emetienyi ene.




\par }\Chap{Ⅱ}{\SH Esegi igoro y’enchinse chia Bosongo
\par }
{\PP \VerseOne{Ⅰ}Ase omwaka o ikomi na gatano na gatato ase oborwoti bwaye, rituko riemerongo ebere na rimo boigo omotienyi omotang’ani, omorwoti Nebukadinesaro amo nabaseemia baye bagaetia goakana egesiomba ase ebisaku bionsi biangete komobwatesia ase esegi.

\VS{Ⅱ}Akabaenekeria obobe boria emechie eyio yangete komobwatesia bamokorerete.

\VS{Ⅲ}Bakaigwana ng’a onde bwensi okorete okomocha okwo goika aitwe.

\VS{Ⅳ}Erio ekero abaenekeirie omoroberio oye, omorwoti Nebukadinesaro akarangeria omonene bwa abarwani baye okorokwa Horofene. Oyo nere orenge komobwatia omorwoti ase obonene ase oboteneneri bw’abarwani.

\VS{Ⅴ}Omorwoti akarua ogochika gochi ase Horofone; ekeene buna inche inde omorwoti ase ense yonsi, nakoeire ribaga ochore abarwani banarete esegi buna ekobwatia: abarwani esegi bagotaara n’amagoro 120,000, na abarwani bakoriina chibarasi 12,000.

\VS{Ⅵ}Oimoke ogeende ogwere chinsinyo chionsi chi’ense ya moocha baria bangete kombwatesia aseegi.

\VS{Ⅶ}Obateebie buna tibari na rinde otatiga gotiringa esike ekigera nimbaorokere ase ekeririanda na gotuba ense yaabo na amagoro yabarwani baane na kobakora abasakore.

\VS{Ⅷ}Goika ekero abanto baabo bare nechingoma amo na amaote baraare ase ebirubo biabo na kera orooche negetionko bichorwe nebitondo biabo.

\VS{Ⅸ}Nimbaimokie abasakore baabo na kobang’anyia gochia ase chinsinyo chi’ense.

\VS{Ⅹ}Korende aye Holofene nagochiikire gontang’anera gosakora chinsinyo echio chionsi inche omonyene ntaraika. Keraabe beruure asore, nigo aye orababwate goika inche omonyene inche kobaa egesusuro.

\VS{Ⅺ}Keraabe bekong’irie ase okogochaaya, tobaisa kobatiga bare moyo. Obaite na gosakora ensemo yabo yonsi ase okobabeka ase oboteneneri bwao.

\VS{Ⅻ}Inche natianire ase oborwoti n’obogima bwane ng’a ning’ikeranie onsi ayio nariire eira koyakora.

\VS{ⅩⅢ}Ase igo nekogwenerete aye koigwera na gokorera ogochika kwane ase bwango ase oboikeranu.


\par }{\SH Holoferne ogokora esegi
\par }
{\PP \VS{ⅩⅣ}Ase obwango, Holoferne akaayerera na gosangereria abarai, abaroberia nabateneri baye bonsi b’esegi b’orogongo rwa Asuri.

\VS{ⅩⅤ}Agaikerania ase ogokorera onsi aria omonene oye amochiigete. Agasangereria abarwani bagotaara n’amagoro 120,000 na baria bakorwanera chibaarasi 12,000.

\VS{ⅩⅥ}Akabaroberia ase ebika na kobabeeka ang’e ase esegi.

\VS{ⅩⅦ}Akabogoria omobaro omonge bwe chingamia, chitigere amo nechibarasi chitari koibora ase okobogoria emesigo. Akabogoria boigo ching’ondi, chiombe amo ne chimbori bichie koba endaagera.

\VS{ⅩⅧ}Akamoa kera omorwani endagera eisane akoria amo n’ebinto ebinge bi’etaabu nechifeta korwa ase ebigachero bi’omorwoti.

\VS{ⅩⅨ}Erio Holoferne agatang’anera omorwoti Nebukadinesaro, ere agasoka amo na abarwani baye bonsi. Okaba omoganda omonene bw’abarwani bariinete chigari chi’echibarasi na abagotaara na amagoro, goika bagatuba orogongo rwonsi rwa bosongo.

\VS{ⅩⅩ}Amo na abarwani, mbagendete abatunyani abange batanyare kobareka; nigo barenge buna chingige gose amaroba. Rora Abag. 7:12; Yoel 2:2-11

\VS{ⅩⅪ}Magega yorogendo rwa amatuko atato korwa ase omochie o Ninawi, bagaikera ebitii bie chinsinyo chi’omochie o Bekitilethi ang’e nebitunwa bire sugusu ya Kilikia. Bagatenena agwo.

\VS{ⅩⅫ}Holoferne amo na abarwani baye bonsi baria bagotaara na amagoro, abariinete chibarasi amo nechigari chiechibaarasi bakageenda bosio ase ense yebitunwa.

\VS{ⅩⅩⅢ}Agachisiria chinse chionsi chia Libya na Lidia. Agasakora Abarasisi na Abaishimaeli bamenyete ase ensinyo ye erooro Irianyi y’ense ya Abakeni.

\VS{ⅩⅩⅣ}Holoferne akagenderera gosuka motwe akamboka orooche rwa Eyufurate erio agaeta gati ya Mesopotamia. Ere akaba okoyesiria emechie yaagachire chinsinyo chi’orooche rwa Aburoni goika ase enyaancha.

\VS{ⅩⅩⅤ}Akayeira ensemo yonsi ya Kilikia na akaba kagoita onde bwensi orenge komotanga. Akagenderera motwe goika chimbebe chia sugusu ya Yafeti ang’e nense ya Arabia.

\VS{ⅩⅩⅥ}Akabaumokera Abamidiani mosiabano erio agasaamba chinyomba chiabo na koira ching’ondi chiabo.

\VS{ⅩⅩⅦ}Holoferne akagenda ase ense yomweya chibebekaine omochie o Damesiki na nigo biarenge ebiro biokogesa engaano. Agasaamba endagera yonsi ase emegondo yaabo naboigo agaita abamura baabo bonsi na gosakora obotenenku bwabo nobwechinse chionsi chibebekaine anseemo eyio.

\VS{ⅩⅩⅧ}Abamenyi ba Mediterania bakabwatwa n’omoondoko omonene. Kera omonto omenyete ase omochie o Turo, Sidoni, Suru, Osina, Azoto na Asikeloni akabwatwa n’omoondoko omonene.




\par }\Chap{Ⅲ}{\SH Amang’ana y’omorembe ase omorwoti Nebukadinesaro
\par }
{\PP \VerseOne{Ⅰ}Abanto bonsi bechinsinyo chia bosongo bakamoirera amang’ana yokogania omorembe bagateeba,

\VS{Ⅱ}intwe tweruure koba abaigweri ase ore aye omorwoti Nebukadinesaro. Nigo tore ase amaboko ao naende ntorigetie kogokorera na gokoigwera ase kera ring’ana oganetie aye.

\VS{Ⅲ}Amaagacho amo nense yaito yonsi, emegondo yeito y’engano, chitugo amo nobomenyo bwaito bwonsi nigo bire inse yoboteneneri bwao; bibogorie obikorere buna aye oganetie.

\VS{Ⅳ}Abanto baito nabasomba bao, boigo nore neribaga gokorera emechie yeito yonsi kende gionsi aye origetie.

\VS{Ⅴ}Magega yabatomwa b’omorembe komoikeria amang’ana ayio,

\VS{Ⅵ}Holoferne akabaraa abarwani bonsi goika chingegu chi’enyancha ya Mediterania. Akabeeka oborendi ase emechie yonsi yaetananeirie chinyasi na gochoora abasacha b’ense eyio koba abakonyi baabarendi baye.

\VS{Ⅶ}Erio abanto bonsi bagechabera amaua ase okomochengera na komoarigania Holoferne bakobugia chikonu.

\VS{Ⅷ}Nonya nabo, Holoferne agataagora ebisasimero bionsi na koyegeecha emete yaabo yonsi emechenu. Ayio nigo ayakorete ase engencho achiigetwe gosaria chisanamu chionsi erio abanto bonsi babe bakomosasiima Nebukadinesaro bweka naende abanto b’echinse nebisaku bionsi bimoroke nyasae obo.

\VS{Ⅸ}Holoferne agaeta gati ye rikura ria Yezirili ang’e na Dothani ebio birigereretie ebitunwa bia Yuda.

\VS{Ⅹ}Akabeeka eema ase omochie o Geba na Sithopoli. Akaba aroro ase ogosangereria abarwani baye.




\par }\Chap{Ⅳ}{\PP \VerseOne{Ⅰ}Chinkuma chigaikera abanto b’ebisaku buna Holoferne, omoteneneri bwa abarwani amo Nebukadinesaro omorwoti bwa Abaasuri abikorerete ebisaku ase okobisiria na gosaria kegima ebisasimero ne chie Hekalu chiabo chionsi;

\VS{Ⅱ}Bakabwatwa nekeondoko amo n’obwoba obonge ase engencho ye’Hekalu y’Omonene Nyasae obo n’omochie o Yerusalemu.

\VS{Ⅲ}Ebiro ebio konya nario bairanire ase enka yaabo Yuda korwa ase basakoretwe gochia Babiloni. Erio nario konya baruure ase omosangererekano bwogochena Hekalu, amadabahu amo nebibekerero biaye bionsi ebio biabegetwe ase ogotacheneka.

\VS{Ⅳ}Bakaira ogokuurera ase chinsemo chia Samaria, emechie y’Ekona, Esora, amo nerikura ria Salemu.

\VS{Ⅴ}Bakayebwata ase obwango chinsinyo chi’ebitunwa, bakaagacha oborendi ase ebitunwa ebio erio kobeeka ebigancha biabo aaroro na kwearigania ase esegi. Bakaba nebisio ebiya ase engencho erio nario konya baruure ase okogesa chindagera chiabo.

\VS{Ⅵ}Omokuani omonene Yohakimu oyoreenge ase omochie omonene o Yerusalemu ase chingaki echio, akabariikera abanto bamenyete ase emechie ya Bethulia na Betomesthaimu, ang’e ne Esdreloni ase ense omweya ere ang’e nomochie o Dothaimu.

\VS{Ⅶ}Akabachiika baete ase enchera egotiira gochia ase ense ye ebitunwa. Enchera eyio nero yare gosoa ase omochie o Yuda naende nengote ase ogoeta abanto goetania oyomo. Igo nabo yareenge aorooro gotanga onde bwensi otaganeiri ase oboeto obwo.

\VS{Ⅷ}Abaisraeli bagaikerania onsi aya bachiigetwe n’Omokuani Omonene Yoakimu amo nabagaaka abwo baumeranete abwo Yerusalemu.

\VS{Ⅸ}Abasacha bonsi ba Israeli bakamoreera Omonene Nyasae obo ase ogwekeia nokweng’ata.

\VS{Ⅹ}Ase obomo, barabwo, abakungu, abana baabo, chitugo chiabo, kera omoeti ase egati yaabo, abanto b’eng’eria nabasomba abagore bonsi bakabeeka chianga chichigunia. 4:10-12 rora Yona 3:7-8; Esteri 4:1-3

\VS{Ⅺ}Abasacha bonsi bamenyete ase omochie o Yerusalemu, abakungu bonsi amo na abana, bakaumama ase obosio bwe Hekalu beagete riibu ase emetwe yaabo na kwara chianga chiabo chichigunia ase obosio Omonene.

\VS{Ⅻ}Ase okobeeka chigunia boigo nagotuba egesasiimero chigunia, bagaetanana egesaasimero na komosaba Omonene bwa Abaisraeli ase ogwetigana gwonsi ere tanchera abana baabo gose abakungu baabo booswe gose emechie yaabo gosarigwa. Bakamoreera Omonene tabanchera abanto b’ebisaku goikerania okogania kwabo kwogosaria Hekalu yaabo ase okoyerentera ogotacheneka.

\VS{ⅩⅢ}Omonene akaigwa ogosaba kwabo na korora emechaando yaabo. Nigo akorete igo ase engencho abanto ba Yuda na Yerusalemu bagendererete kweng’ata bare ase obosio bwekalu y’Omonene ase engaki entambe. 4:13 rora Esteri 4:16

\VS{ⅩⅣ}Omokuani omonene Yoakimu, abakuani bande amo na abakoreri bonsi be Hekalu y’Omonene nigo besibete emesibi y’echigunia ase ebinema biabo, bakarua ebingw’anso bi’ogosambwa ase kera rituko, okoruugwa kwogwancha kwa abanto na ebingw’anso biarenge korentwa na abanto ase ogokora okobwatana. 4:14 rora Yoel 2:17

\VS{ⅩⅤ}Bakeyaka riibu ase chianga chiabo komoreera Omonene ayerorere amaabera ense engima ya Israeli.




\par }\Chap{Ⅴ}{\PP \VerseOne{Ⅰ}Ekero Holoferne, omonene bwa abasikari ba Asuri anyorete amang’ana ng’a abanto ba Israeli bebekire ang’e ase esegi, boigo buna basiekire chinchera chie ebitunwa na koagacha chinyasi ase ebitunwa igoro,

\VS{Ⅱ}akaberorokwa n’obororo. Akabarangeria abanene ba Moabu, abateneneri be esegi ba Amoni na abagabana bonsi be chingegu chi’enyama ya Mediterania.

\VS{Ⅲ}Akabateebia; inwe abanto ba Kaanani, nteebie na abanto bangeencho ki bamenyete ase ebitunwa ebi? Emechie neya ngeencho ki bamenyete? Obonge bwa abasikari baabo inaki bang’ana? Inaki bakonyora obobui nechinguru chiabo? Ning’o omorwoti obo okobaraa ase esegi?

\VS{Ⅳ}Ninki gekogera barabwo batarasoka kong’arigania buna ebisaku binde bia bosongo?

\VS{Ⅴ}Erio Akioro omorai bwo obomo bwa Abaamoni akamoiraneria Holoferne; nagosabire omonene one onyare gotegerera aria inche omokoreri oo nkogoteebia. Inche ningoteebie ekeene igoro ya abanto abwo bamenyete ase ebitunwa ebio bire ang’e naye. Rora inche omokoreri oo tinkong’ainereria ase ing’ana rinde rionsi asore.

\VS{Ⅵ}Abanto abwo noroiboro rwa Abakalidayo.

\VS{Ⅶ}Barabwo nigo barenge abamenyi ense ya Mesopotamia. Ase engencho batanchete gosasiima chinyasae chia Abakalidayo,

\VS{Ⅷ}gose gotunyana chinchera chiabo, nigo bang’anyete erio gocha komosasiima Nyasae o igoro. Nyasae obo oyio begerete komosasiima. Ekero baseretiwe korwa ase obosio bwe chinyasae chiabo abanyene, bakang’anya gochia Mesopotamia abwo ase bamenyete ase engaki entambe.

\VS{Ⅸ}Magega engaki gete, Nyasae obo akabachiika bang’anye korwa Mesopotamia bagende komenya ase ense ya Kaanani. Aroro agwo bagatenenka na gotwara chitaabu n’echifeta chinyinge, amo n’echitugo chinyinge. 5:9 rora Omoch. 11:25

\VS{Ⅹ}Ekero enchara enene yachete ase ense yonsi ya Kaanani, bakang’anya gochia ase ense ya Misiri agwo ase benyorerete endagera eisaine. Ekero bare ase ense eyio, bakamenteka na koba enuko ya abanto batanyare kobareka. 5:10 rora Omoch. 42:1; Okong’ 1:7

\VS{Ⅺ}Omorwoti bwa Abamisiri akaba nobobe ase bare. Akabakoria emeremo yogoaka amatabori. Akabaikia ase okobakora abasomba. 5:11 rora Okong’ 1:8-14

\VS{Ⅻ}Barabwo bakamoreera Nyasae obo; nere Nyasae akabaaka Abamisiri na amaakwa atari kogweneka. Erio Abamisiri bakabaseria gochia isiko yense yaabo. 5:12 rora Okong’ 7:1-12; 29:46

\VS{ⅩⅢ}Ekero baigete ase Enyancha Embariri, Nyasae obo agakamokia amaache yenyancha eyio ase obosio bwabo, 5:15 rora Okong’ 14:21-22

\VS{ⅩⅣ}akabaraa goika ase egetunwa gia Sinai na Kadeshi-Barinea. Magega kobabaseririe abamenyi b’ense eyio ye erooro;

\VS{ⅩⅤ}bakeroiseria obomenyo bwabo ase ense ya Abaamori, boigo ase okobua kwabo, bakabasiria abamenyi b’orogongo rwa Heshiboni. Ekero bambokire orooche rwa Yorodani, bakaira orongo rwonsi rwe ebitunwa.

\VS{ⅩⅥ}Erio bagaseria Abakaanani, Abaperisi, Abayebusi Abashekenu na Abagirigasi, naboigo bakamenye orogongo orwo ase engaki entambe.

\VS{ⅩⅦ}Kera ekero barabwo batakorete ebibe ase Nyasae obo, bakaba bagokiina ekiagera Nyasae obo nigo ageechete ebibe. 5:17 rora Abal 28:1-68

\VS{ⅩⅧ}Korende ekero barabwo barenge gotiga aria Nyasae obo abachiigete, baba bakobugwa na gooswa gochia ase chinse chia isiko. Erio ne Hekalu ya Nyasae obo nigo yasaretigwe naboigo ense yaabo ekamenywa nababisa baabo.

\VS{ⅩⅨ}Ekaba naende ekero bamoiranerete Nyasae obo, akabasangereria na kobairania ase ense yaabo agwo ase bamenyete ritang’ani. Barabwo bayobogoirie omochi o Yerusalemu ase Hekalu yaabo ere na bairanire komenya ase ebitunwa ebio bitamenyiri na monto.

\VS{ⅩⅩ}“Ase igo aye omonene, kerabe abanto aba bakorire okomocha konde gwonsi, onye bakorire ebibe ase Nyasae obo, netogwenerete koba nobomaene buna mbare nokomocha koragere babugwe ase esegi erinde intwe tonyaare kobagwera.

\VS{ⅩⅪ}Korende eisakoba buna tibarasaria ogochika konde gwonsi, rirorio, netogwenerete tobatige abanto aba ase okwoboa buna Nyasae obo nabarwanerere, onye tari bo, netobeere obosooku inwe ase ense yonsi.”

\VS{ⅩⅫ}Abanto bagatenena ase okomoamereria Akioro kegima buna ere akorete enkwana yaye. Abaanene ba Holoferne, Abamoabu na abanto bonsi korwa ase chingegu chi’enyama ya Mediterania bakagania Akioro ang’entwe.

\VS{ⅩⅩⅢ}Bakaboora, “ninki keragere twoboe Abaisraeli abwo batari nokobua gose chinguru chi’ogokora esegi naintwe?

\VS{ⅩⅩⅣ}Suka motwe! Togenderere! Aye omonene oito Holoferne, abarwani bao nigo bagochi kobamera Abaisraeli rimo rioka.”




\par }\Chap{Ⅵ}{\PP \VerseOne{Ⅰ}Magega yerirorooche erio riokoamererania na amang’ana ya Akioro riategereire, Holoferne ejamadari ya abarwani ba Asuri akamoiraneria Akioro, ase obosio bwa abarwani bonsi abwo bakomboetwe korwa ase chingegu chia enyancha ya Mediterania na Abamoabu.

\VS{Ⅱ}Aye ning’o Akioro ase obosio bwa abarwani bakomboire korwa Efraimu, erio bwekore koba omobani? Ning’o nyasae kobua Nebukadinesaro?

\VS{Ⅲ}Nebukadinesaro nabogorie abarwani baye na kobasireria are abanto abwo korwa ase obosio bw’ense. Nyasae obo takonyara nonya ng’ake kobakoonya. Intwe abakoreri b’omorwoti Nebukadinesaro nigo togochia kobasiria ara rimo rioka. Barabwo tibakonyaara gotenena ase obosio bw’echinguru chia abarwani baito.

\VS{Ⅳ}Nigo torabasambe rimo rioka, ebitunwa biabo inabiichore amanyinga na emegondo yaabo eichore ebitondo. Tibakonyaara koamererania naintwe. Omorwoti bw’ense yonsi ere Nebukadinesaro, nere ochiikire ng’a goika tobasirie bonsi. Amang’ana gwakwanire ase tore tabwati engencho ende yonsi.

\VS{Ⅴ}Korende Akioro, aye ogorire na Abaamoni aye nomorwa abande. Tokondora naende ase obosio bwao goika ebiro ndabasirie abanyabigoti bikong’u abwo barwete ase ense ya Misiri.

\VS{Ⅵ}Magega yaye abarwani baane mbagokenyane nomoyio. Nobe oyomo bwa baria bagochia goitwa.

\VS{Ⅶ}“Bono abanto baane mbakoire na gokobeeka ime yomochie oyomo agwo ase ebitunwa ase ebisaku bia Abairaeli,

\VS{Ⅷ}naye nao orachie gokwera amo na Abaisraeli abwo.

\VS{Ⅸ}Ekeene onye bwegenete ase enkoro yao ng’a barabwo tibari gochia gokwa, nagoteebirie nga tiriri ring’ana riane nonya nerimo riragwe bosa.”

\VS{Ⅹ}Holoferne akabachiika abasomba baye abwo bareenge gokora emeremo ase chiema chiaye bamobwate Akioro na komoira goika omochie o Betthulia erio bamoererie Abaisraeli.

\VS{Ⅺ}Abatomwa baria bakamobwata Akioro, bakamosokia isiko yomochie na komoira goika ase rikura. Korwa aroro bakamoira goika ase ebitunwa ase ensoko yarenge ang’e nomochie o Bethulia.

\VS{Ⅻ}Ekero abanto b’omochie oria barooche abanto baria bagocha ang’e nomochie obo, bakabogoria ebioge biabo na kearigania agwo ase ebitunwa igoro. Bakabeeka amagena ase chinduruche chiabo na kobarumbereria abarwani ba Holoferne. Ekaba abarwani ba Holoferne tibanyaara koriina ebitunwa biabo.

\VS{ⅩⅢ}Ekababetereria kwebisa ase amakere yebitunwa na agwo bakamosiba Akioro chingori. Bakamotiga aroro na koirana gochia ase omonene obo.

\VS{ⅩⅣ}Ekero Abaisraeli baigete korwa ase omochie obo, bakamonyora Akioro na komosibora korwa aria ase asibire na komoira ase abanene b’omochie obo.

\VS{ⅩⅤ}Abaanene baabo ase engaki eria nigo barenge Uzia mosinto o Mika, korwa ase egesaku gia Simioni, Kabirisi mosinto o Gothonieli na Karimisi mosinto o Melikieli.

\VS{ⅩⅥ}Abaanene abwo bagasangereria abagaaka b’omochie na abakungu amo na abana bakaminyoka gochia ase omosangererekano. Ekero Akioro arentetwe aroro, bagachaaka komounenkia.

\VS{ⅩⅦ}Akioro akabaorokeria kera ring’ana rikwanetwe ase omosangererekano bwa Holoferne igoro yeseegi. Akabateebia aria ere omonyene akwanete ase omosangererekano oyio bwo Holoferne na abarai ba Abaashuru na buna Holoferne etogetie ase aria are gochia kobakorera Abaisraeli.

\VS{ⅩⅧ}Ekaro baigwa ayio onsi, bakagwa inse ase okomosasiima Nyasae. Bakamoreera erio bagateeba,

\VS{ⅩⅨ}“Aye Omonene Nyasae ore igoro, rigereria buna ababisa baito bagototianera na gwetogia. Tororere amaabera intwe abanto bao”.

\VS{ⅩⅩ}Bakamoremia Akioro buna takonyorwa na amabe ande onsi na komotogia ase onsi aria akorete.

\VS{ⅩⅪ}Magega y’ogokoora omosangererekano Uzia akamoira goika bwoye na kokorera omoyega ere amo na abagaaka bonsi ase omochie oye. Ase obotuko bwonsi, bakamogaramera Nyasae bwa Abaisraeli abatoorie.




\par }\Chap{Ⅶ}{\PP \VerseOne{Ⅰ}Ase rituko riarenge kobwatia, Holoferne agasangereria abarwani baye amo na abaande baria beruete kobwatana nere bonsi. Akabachiika kogeenda Bethulia erio babagwere Abaisraeli goetera ase chinchera chi’ebitunwa.

\VS{Ⅱ}Bakang’anyia chiema chiabo goika ase rikura rire ang’e nomochie o Bethulia. Abarwani baye nigo barenge abange mono, abakogeenda n’amagoro abarwani 170,000, abagochira chibaarasi, 12,000 komenta nebirwanero na baria barenge gotaara babibogoretie.

\VS{Ⅲ}Egetwori kiabo bariosetie agwo ang’e nomochie o Bethulia ase chingegu yakarooche nigo kiarenge ekenene mono. Nigo yarenge engare ebwatekaine korwa omochie o Dothani goika omochie o Balibaimu na obotambe borwete korwa Bethulia goika omochie o Kaimoni ase chinsinyo chia Esidireloni.

\VS{Ⅳ}Ekero Abaisraeli barooche obonene bwa abarwani baria, bagasogwa nomoondoko omonene bagatebania oyomo ase oyonde, Abarwani aba nigo bararie kera egento baraikeere. Nonya nechindagera chionsi chigachire ase ebitunwa ase chiirema nechinsemo chiimokerete igoro tichikobaisana.

\VS{Ⅴ}Ase omoondoko Abaisraeli bonsi bakabogoria ebirwanero bagatongia ebieri erio bakarenda bogakia. 7:5 rora 1 Maka 12:28-29

\VS{Ⅵ}Rituko riarenge kobwatia, Holoferne akabaraa abarwani baye bagotaara namagoro erio abanto b’egesaku kia Israeli banyaare kobarora buya.

\VS{Ⅶ}Akaunenkia buya chinchera chigosoa ase omochie nechinsooko chikobairera amaache. Ataraua agwo, agachiira chinsooko echio na kobeka abarendi bachitenenere.

\VS{Ⅷ}Erio abamenyi ba Bani Esau, na abarai bonsi ba abanto ba Moabu na abarai b’ense mbarabare yenyancha ya Mediterania bakamochira Holoferne bakamoteebia,

\VS{Ⅸ}“Twakoboririe aye omonene oito erio abarwani baito tibabugwa.

\VS{Ⅹ}Abaisraeli aba tibasemereti oborendi bokorwa ase ebirwanero biabo, korende ase ebitiiro bire ase bamenyete na nigo teri aororo koriina ebitunwa ebio.

\VS{Ⅺ}Igo teri buya kobabeeka amo abarwani abwo erio nario bataakwe gose goitwa.

\VS{Ⅻ}Otigare ase egetwori erio ayobarigereria abarwani ase ebitwori biabo. Ring’ana rinene nokoira chinsooko chire inse yebitunwa,

\VS{ⅩⅢ}egekogera nchirochio chikobaa abamenyi ba Bethulia amaache. Erang’o nero eragere berue abanyene ase ore. Agwo boigo, intwe abanyene toriine goina igoro ase ebitunwa na goikerania ng’a omonto nonya noyomo tari gotama korwa ase omochie oyio.

\VS{ⅩⅣ}Barabwo mbarose ase engencho yenchara, boigo abakungu n’abana baabo mbarare ase chinchera chire gati yechinyomba chiabo nonya ekero totarabaikera ase okobarwania.

\VS{ⅩⅤ}Ase enchera eyio nonyaare gweakanera egesiomba ase bare, ekiagera barabwo tibacheti gokoarigania ase okorigia okobwatana kwomorembe”.

\VS{ⅩⅥ}Holoferne amo na abanto baye bonsi bakagokigwa ase omoroberio oyio. Igo agaetia gokorera obosemia obwo aetwe.

\VS{ⅩⅦ}Erio abarwani ba Moabu amo na abarwani 5,000 na Abaashuru bakanyia egetwori kiabo gochia ase ebitogomera erio korenda chinsemo chiria chiechinsooko chigotubokera.

\VS{ⅩⅧ}Basinto be Esau amo nabasinto ba Amoni bakageenda kobeeka ebitwori biabo ase ebitunwa birigereretie Dothani. Abande ase abanto baabo bakageenda ensemo ya Irianyi ya moocha ase omochie bwe Egirebeli ang’e nomochie o Chusi agwo ase chingegu chi’orooche rwa Mokimuri. Abatigari ba abarwani bonsi ba Asuri bakabeeka egetwori kiabo ase rikura bagaetanana ense yonsi. Chiema nebirwanero biabo bi’eseegi bigakora egetwori kororekana koba ekenene ase engencho biarenge ebinge kobua.

\VS{ⅩⅨ}Bono, Abaisraeli bakamoreera Omonene Nyasae abatoorie. Bagasiria ogosemeria kwabo kobwatekana nobonge bwa ababisa abwo babaetananete na koribia kera enchera yobotamero.

\VS{ⅩⅩ}Abarwani bonsi ba Asuri bariinete chibarasi, ababwate chigari chi’echibarasi amo na baria barenge gotaara na amagoro, bakabaetanana Abaisraeli ase amatuko emerongo etato na ane (34). Amaache akaera korwa kera ase ekebekerero abenyi ba Bethulia babwate.

\VS{ⅩⅪ}Na amaache onsi begacherete akaera; tarenge omonto orenge koigotia erang’o ekigera bare kogaberwa make make.

\VS{ⅩⅫ}Abana bagachaaka kogoya; kera ase obomenyo bwabo na ase chinchera, abakungu na abasae bagachaaka kogireka. Tarenge omonto nonya noyomo obwate chinguru chimoisaine.

\VS{ⅩⅩⅢ}Erio abanto bonsi, abasacha, abakungu amo na abana bakamoetanana Uzia bagaaka egeturi bakoboora,

\VS{ⅩⅩⅣ}“Nyasae abagambie ase onsi aria mwatokoreire. Mwatorenteire amaakwa amanene ekiagera motakorete okobwatana kwomorembe na Abaashuru.

\VS{ⅩⅩⅤ}Bono rora, titori nonde oratotorie! Nyasae otobeekire ase amaboko abo naboigo inatokwe ase obosio bwabo totabwati obokoonyi.

\VS{ⅩⅩⅥ}Barangerie bwango; oyorwe omochie oirwe na abanto ba Holoferne amo nabarwni baye.

\VS{ⅩⅩⅦ}Nigo ere buya inwe koba abooswa baye kobua buna tore bono, nabo toraisa koba moyo kobua korora abana baito ebing’werere bagokwa tobarigereretie boigo abakungu na abana baito bagotweka mo.

\VS{ⅩⅩⅧ}Bono tiga igoro nense, nony’Omonene Nyasae oito boigo, ere omonene bw’echisokoro chiaito, ere oyotoagete ase ebibe biaito amo nebibe bie chisokoro chiaito. Nigo tokobasaba mokore ayio bono na reero iga”.

\VS{ⅩⅩⅨ}Erio ekerero giokweumia gekaba ase omosangererekano bwonsi, na abanto bonsi bakamoreera Omonene Nyasae ase eriogi rinene.

\VS{ⅩⅩⅩ}Erio Uzia akabateebia, “Abaminto, timokwa omoyo! Toremererie ase amatuko atano, goika rituko erio, Omonene Nyasae oito, Omonene natororere amabeebe; nekeene, ere tagototugutera are.

\VS{ⅩⅩⅪ}Ekero eraabe ng’a nonya magega ya amatuko ayio atano titonyoreti obokonyi bonde bwonsi, rirorio nabo ndakore buna mwateebire.”

\VS{ⅩⅩⅫ}Uzia akabaa ribaga abanto bakagenda chinka chiabo. Abasacha bakairana gochia ase oborendi bwabo boigo abakungu na abana bakairana gochia inka. Omochie bwonsi okaba nokoiguswa okonene.




\par }\Chap{Ⅷ}{\PP \VerseOne{Ⅰ}Ebiro ebio, Yuditi akaigwa aria akorekanete. Ere nomoiseke o Merari mosinto bwo Okisi o Yosefu mosinto bwo Ozieli, mosinto bwe Elikia, mosinto bwa Anania, mosinto o Gidioni, mosinto o Refaimu, mosinto o Hitubu, mosinto bwe Elia, mosinto o Hilikia, mosinto bwe Eliabu, mosinto o Nathanieli, mosinto o Salamieli, mosinto o Sarasadai omwana o Israeli.

\VS{Ⅱ}Omosacha o Yuditi Manase oyio orenge oyo bw’egesaku ekemo nomorugi oye na orooreria oromo nere konye okuure ase ebiro bierigesa ri’esairi.

\VS{Ⅲ}Ere nigo akwete ase ribereera riomobaso omonge ekero atenenerete abakori emeremo baye ase bareenge koboa emesaima yengaano. Akairana koraara ase oborere bwaye. Erio ere agakwa kare ase omochie oye agwo Bethulia. Agatindekwa ase chimbeera chi’abaanto bamwabo gati yomochie o Dothani na Balamoni.

\VS{Ⅳ}Yuditi akamenya ase engaki yemiaka etato ne emetienyi ene kare omoboraka.

\VS{Ⅴ}Ase engaki eyio ya amagombo akeboyia eyanga ye chigunia neyoboboraka ase ekenama kiaye. Akariosia egetwori kiaye sang’ina na akaba oraire aroro Abag 3:20; 2 Abar 4:10

\VS{Ⅵ}Korwa ebiro ebio abeete omoboraka, akeng’ata chingaki chionsi otataiga rioka chimogoroba chiogochaakera rituko riesabato, esabato enyene, omogoroba bwe rituko riomotienyi omoyia, rituko riomotienyi omoyia, emeyega amo na amatuko yokogooka ase enyomba ya Abaisraeli.

\VS{Ⅶ}Ere nigo arenge omonyakieni mono. Nyagosira omogaka oye Manase namotigerete chitaabu, n’echifeta abakori emeremo na abasomba abasacha na abakungu, chitugo amo nemegondo ebio abeete gakobirenda bionsi buya.

\VS{Ⅷ}Tanyorekanete monto onde okomokwana bobe ekiagera amoirogete Omonene ase okwerwa.

\VS{Ⅸ}Ekero Yuditi aigwete buna okobora kwa amaache karenterete abanto gochaandeka goika kwemurunganeria abaraai baabo naboigo buna Uzia abarierete eira ase okobaa amaache magega ya amatuko atano,

\VS{Ⅹ}Yuditi akamotoma omosomba oye omoiseke oyio otenenerete enyomba yaye abarangerie Kabirisi na Karimisi abwo barenge abagaaka abanene ase omochie obo.

\VS{Ⅺ}Ekero baigete, Yuditi akabateebia, Ntegerere inwe abarai ba Bethulia. Inwe mwakorire okomocha ase ogokwana na gwesiba ase okobariera abanto chiira buna mwakora ase rituko ria reero, boigo ase ogwancha korwa omochie oito ase ababisa onye Nyasae tagochia gototooria ase amatuko a bwango.

\VS{Ⅻ}Inaki yanyaarekana ase more inwe kobogoria ribaga ri’Omonene, komoteema Nyasae na gwesoanania ase amang’ana ya abanto? 8:12; Ayub 38:2

\VS{ⅩⅢ}Nigo mokomoteema Omobui! Inwe timomanyeti kende naende timokomanya.

\VS{ⅩⅣ}Inwe timokonyaara korenga chinkoro chia Mwanyabaanto gose ebirengererio biabo; inaki rende moranyaare komanya chiseemi chia Nyasae ere oyotongete ebinto bionsi gose komanya ebirengererio na aria arigetie ere omonyene? Teri bo inwe abaminto! Tomobaisa komobeia Omonene oito!

\VS{ⅩⅤ}Ise koba tatageti gototooria ime ya amatuko ayio atano, nabo eranyarekane atorende korwa ase obokong’u ase amatuko amaange buna ere omonyene anchete, boigo buna ere are nokobua kwogotosiria ase obosio bwa ababisa baito.

\VS{ⅩⅥ}Inwe timori nokobua gwokorua obomanyi ase emeroberio emotungetie Omonene Nyasae oito. Nyasae tari kogoswa gose gokorerwa echeche buna ere ase Mwanyabaanto.

\VS{ⅩⅦ}Komenta na ayio, buna intwe tosemeretie ogotooreka korwa ase are, tiga boigo tomoreere atokoonye; keraabe okwo nakwo ogwancha kwaye, nanyaare koigwa ekerero giaito.

\VS{ⅩⅧ}Buna ere reero iga ase ebiro ebi; tari nonya nomonto oyomo ase egesaku giaito gose ebisaku biaito, omoamate gose ekenyoro kegosasiima enyasae eroisirie na amaboko a Mwanyabaanto buna yarenge agwo kare.

\VS{ⅩⅨ}Nakio kiagerete chisokoro chiaito chiatigetwe chigaitwa ase emioro chigakwa na gooswa, erio bagasira bare nemechaando yokoumokerwa na ababisa baito.

\VS{ⅩⅩ}Ase ensemo yaito intwe abanyene titori gosasiima nyasae ende otatiga Omonene. Ase ogo tiga tobe nogosemeria buna tagotogecha intwe gose onde bwensi ase egesaku giaito.

\VS{ⅩⅪ}Kerabe ekeene ng’a batoirire intwe, rirorio orogongo rwonsi rwa Yudea nigo rogochia koirwa, nonya na ase aito achenu natagorwe na intwe abanyene toakanere ogosaria okwo namanyinga aito itwe abanyene.

\VS{ⅩⅫ}Ogoitwa kwa abaminto, okoirwa gwe ense yaito na ogosirigwa kwobotenenku bwaito nigo birabarwe igoro yaito intwe abanyene ime ase egati yebisaku ebio togochia gokorera obosomba. Boigo abanene baito abayia inabatochaaye buna intwe negesaku ekebe kere nemeroberio emebe.

\VS{ⅩⅩⅢ}Buya bonde tiboiyo togochia konyora ase obosomba bwaito ekiagera Omonene Nyasae nakore bionsi koba obosooku.

\VS{ⅩⅩⅣ}“Inwe abaminto, bono netogwenerete tobe ekiorokererio ekiya ase abaminto ekiagera obomenyo bwabo nigo boraabe ase tore, naboigo ase aachenu: Hekalu negesasiimero nigo bire ase oboreendi bwaito.

\VS{ⅩⅩⅤ}Netogwenerete boigo komoiraneria ng’a mbuya mono Omonene Nyasae oyio bono origetie gototeema buna achiteemete chisokoro chiaito.

\VS{ⅩⅩⅥ}Inyora buna amoteemete Aburahamu amatemwa onsi ase Isaka naria amonyorete, boigo aria amonyorete Yakobo ekero omokorerete Labani ng’inarome, ase ense ya Mesopotamia agwo Siria.

\VS{ⅩⅩⅦ}Ekiagera koreng’ana nogoteemwa okwo aroberetigwe n’Omonene ase ogoteema chinkoro chiabo, eke bono tikeri egesiomba eki’Omonene agotakania korende nogokuurera Omonene akobarentera baria bamwanchete.”

\VS{ⅩⅩⅧ}Erio Uzia akamoteebia Yuditi, “Aria onsi gwakwanire nigo akorwa ase enkoro engiya na onde taiyo okoamereria ing’ana rinde rionsi.

\VS{ⅩⅩⅨ}Rituko ria reero tari rirorio ritang’ani kworokia obong’aini bwao. Intwe ntokomanyete korwa ase obwana bwao buna omonto omonyaseemi na obwate enkoro endemu.

\VS{ⅩⅩⅩ}Korende ase engencho yokorang’a mono barabwo mbabetererie tobikeranerie chiira echio totanyaare kobuna.

\VS{ⅩⅩⅪ}Aye oyomoirogete mono Omonene, koranche otosabere Omonene atorentere embura erio chinsooko chiaito chitware amaache erio ogosira gwaito gotenene.”

\VS{ⅩⅩⅫ}Erio Yuditi akabairaneria, “Ntegerere, inche nindigetie gokora ring’ana riranyaare koinyorwa na tirinyaare kwebwa ase ebiare bionsi bia abaibore baito.

\VS{ⅩⅩⅩⅢ}Ase obotuko bwa reero moreende ase egesieri kiomochie. Inche amo nomokori emeremo one omoiseke inatosoke isiko yomochie. Magega rituko riria kwariete chiira koyorwa omochie oito ritaraika, Omonene nankore inche kobatooria Abaisraeli.

\VS{ⅩⅩⅩⅣ}Nonya nabo timobaisa kombooria keria ndigetie gochia gokora ekiagera tinkobamanyia goika nagekorire.”

\VS{ⅩⅩⅩⅤ}Uziaamo na abanene bonsi bakamotebia, “Ogende nomorembe! Tiga Omonene Nyasae akorae goikerania egesiomba ase ababisa baito.”

\VS{ⅩⅩⅩⅥ}Bakarua ase ekegutu kiarenge egetangora igoro bakairana gochia sobo.




\par }\Chap{Ⅸ}{\PP \VerseOne{Ⅰ}Yuditi akagwa maumama akeaka riibu omotwe akabisioria egetambaa giatubete eanga yaime yegunia; echi nechingaki chia mogoroba ekero abanto barenge gosamba ubani ime ye Hekalu agwo Yerusalemu. Agwo Yuditi akamoreera Omonene ase eriogi rinene okobora;

\VS{Ⅱ}Aye Omonene one, Nyasae o sokoro yane Simioni, inyora buna kwamobegete chinguru sokoro yane Simioni erio goakana egesiomba n’omoro ase baria bamobwatete nechinguru nagotibonga omoiseke Dina, abwo bamochoborete chianga chiaye na komobeeka obosooku, bakamokorera bobe ere oyorenge omobikira na komochecheria. 9:2 rora Omoch 34:1-31

\VS{Ⅲ}Ayio akagera okabarua abaraai baabo bagaiterwa ase oborere obwo ase bamotarerete ere Dina. Erio okabasiria abanene abwo, abasomba, boigo na abatunyani baabo.

\VS{Ⅳ}Aye okabatiga abakungu baaabo bagooswa na ebisakore biabo bikairwa na absomba bao bakogogetie, engencho yaye, Abaisraeli abwo berwete gokora ogwancha kwao. Abamura bamwabo Dina bakabea ase ogochecherigwa gwa Dina mosubati omwabo. Nabo ekero bagosabete aye okabaa obokoonyi. Aye Nyasae, Nyasae one, onyigwe inche omokungu omoboraka;

\VS{Ⅴ}ekiagera gwakorire ayaetire, na aria areo bono na aria agochia goocha. Ayareo bono na aria agochia goocha naye kwayarobeirie; aria gwatagete aikeranire.

\VS{Ⅵ}Ogwancha kwao gwakorekanire nakorokwo nigo kogoteeba “Rora nao inde aa!” Ekiagera emeroberio yao yonsi nigo egoikerana; naye nigo omanyete aria gwaetirie nonya taraba.

\VS{Ⅶ}“Bono aye Omonene, Abaashuru nigo bare nechinguru kobua ritang’ani nabo okobua kwabo nigo kore ase abarwani baabo abwo bagotaara na amagoro naboigo baria bariinete chibarasi. Barabwo nigo basemeretie ase ebirwanero biabo korende tibamanyeti buna aye Omonene nore nokobua kwogokiria esegi. Omonene nario erieta riao.

\VS{Ⅷ}Ase obororo bwao, korera chinguru chiao erio obutorane chinguru chinene chire ase abarwani baabo. Barabwo nigo baroberetie gosaria esiko ye egesasiimero gie Hekalu yao. Boigo gotaagora emetobwa yegesasiimero kiao nemioro yaabo.

\VS{Ⅸ}Rora buna bare abaenenu! Baumorere endamwamu yao! Inche nomokuungu omoboraka, korende nagosabire ong’e chinguru erio inche ng’ikeranie omoroberio one.

\VS{Ⅹ}Nagosabire okorere obotantanu bwa amang’ana ane obasirie bonsi, abanene na abasomba boigo. Ee, okoboko kwomokuungo konyaare kobuna na gosaria oboenenu bwabo.

\VS{Ⅺ}Inaki okobua kwao tikori ase obonge bwa abarwani gose chinguru chiabo. Aye Nyasae bwa abare abaitongo boigo nigo ogokoonya abagokorerwa bobe ase okoonerwa. Abare abooro naende batari nomokoonyi nigo okobaa ogokoonya. Nigo okobatooria baria batari nogosemeria.

\VS{Ⅻ}Aye Nyasae, o Sokoro yane Simioni, aye Abaisraeli basemeretie, Nyasae o igoro na ense, aye Omorwoti bw’ebitongwa bionsi, na omotongi bwa amaache, nagosabire oigwe ogosaba kwane.

\VS{ⅩⅢ}Nagosabire okorere amang’ana ane yobotantanu erio arente ogosaria na goita baria barobeirie amabe ase okobwatana ne Hekalu yao, gosaria egetunwa kia gia Sayoni amo nense yonsi kwabaete abanto bao. 9:13 rora Est (Ekegiriki) 24:25

\VS{ⅩⅣ}Gekore egesaku kiao na kera egesaku kemanye buna aye Nyasae omonguru ore nokobua gwonsi boigo buna naye obarendete Abaisraeli.”




\par }\Chap{Ⅹ}{\PP \VerseOne{Ⅰ}Ekaba ekero Yuditi akoorire komoreera Nyasae bw’Abaisraeli,

\VS{Ⅱ}akaimoka na komorangeria omokoreri oye erio agatirimboka na gosoa mwaye buna yarenge engencho yaye gokora ase ebiro bie amatuko amanene ne esabato.

\VS{Ⅲ}Akarusia eganchwa yaye yegunia neria yoboboraka, agesibia na kweaka amanukato yerigori rinene. Agachanua etukia yaye ekagwenera erio akeboyia chianga chiaye chingiya chiria arenge kobeka ase omogooko ekero omosacha oye Manase arenge moyo.

\VS{Ⅳ}Akabeeka ebikoroto biaye na gwechabera n’ebinto biokweboyia bie erigori chibangiri ne chibonyi, chisonoi chiamato nebinde. Akarorekana ore nekieni kiare kogokogokia abasacha bonsi barenge komorigereria

\VS{Ⅴ}Akamoa omokoreri oye omoiseke echuba engare yedivai naboigo echuba ende yamafuta. Boigo akabogoria ase buseki obosie bwomirie bwesayiri, chikeki chiamatunda omirie amo nemegati emiya yasambetwe kobwatekana na amachiiko yekeyahudi. Akabiboa ebinto ebio ase chinchera chingiya erio akamoa omokoreri oye omoiseke abibogorie

\VS{Ⅵ}Abakungu abwo babere bagasoka goika ase egeita kiomochie o Bethulia, agwo bakabanyoora Uzia bare amo na Kabirisi na Karimisi abanene b’omochie.

\VS{Ⅶ}Ekero bamorigereria Yuditi ase obosio nechianga chiaye, bakagokigwa nere erio bakamoteebia,

\VS{Ⅷ}“Nyasae bw’abagaaka baito agosesenie na goikerania emeroberio yao ase obonene bwa Abaisraeli naboigo Yerusalemu.”

\VS{Ⅸ}Yuditi akamosaba Nyasae; erio akabateebia, “Banteeberie abanto banyigorere egeita kiomochie. Nigo inde ase orogeendo gochia goikerania omoroberio oria twakwanete.” Erio kegima bakabachiika abamura bamoigorere Yuditi egeita buna okogania kwaye kwarenge.

\VS{Ⅹ}Yuditi na omokoreri oye omoiseke bagasoka gochia isiko yomochie. Abasacha baria bakagenderera komosoncha Yuditi buna koreng’ana amaiso abo amoroche goika akarimera.

\VS{Ⅺ}Ekero abakungu abwo baigete ase rikura bakaumerana na abarendi ba Abaashuru.

\VS{Ⅻ}Bakamobeka Yuditi biara na gochaaka komounenkia bakomobooria, “Egesaku kiaonkereki? Kai okorwa naende narari ogochia?” Erio Yuditi akabairaneria, inche nomoiberania na nigo nkobatama Abaisraeli ekiagera Nyasae obabeekire ase amaboko aino erio mobasirie

\VS{ⅩⅢ}Inche nigo inde ase orogeendo gochia komoirera Holoferne amang’ana yekeene. Inche nimoteebie ebisoero biokoriina egetunwa erio abwate ense eyio yonsi na monto oye onde bwensi ase abarwani baye taakwa chingoma gose gokorobanigwa.

\VS{ⅩⅣ}Abasacha baria bakang’uswa nekieni kiaye Yuditi ekiagera arenge omuya mono. Magega yokomotegerera bakamoteebia,

\VS{ⅩⅤ}Aye gwatoririe obogima bwao ase ogocha komorora ejamadari nomonene oito. Abanto ase egati yaito nkogokooba bare goika ase egetwori kiaye na gokomanyekania ase are.

\VS{ⅩⅥ}Ekero oraoroke ase obosio bwaye tobaisa koiroka kende ase enkoro yao. Aye omoteebie ayio gwatoteebia nere nagokorere amaya.

\VS{ⅩⅦ}Eri bakabachiika abanto rigana erimo bamokoobe Yuditi amo nomokoreri oye omoiseke goika ase egetwori kiaye Holoferne.

\VS{ⅩⅧ}Asa ekambi yonsi chinkuma chigaeta bwango egetwori ase egetwori igoro yogoocha kwa Yuditi. Ekero Yuditi ateneine isiko yegetwori kia Holoferne aganyete aariganigwe gosoa magega Holoferne gateebigwe amang’ana aye, abarwani abange ba Abaashuru bagaika na komoonchokana Yuditi.

\VS{ⅩⅨ}Abarwani baria bakegosa ase okorigereria obonyakieni bwa Yuditi bakebooria barabwo abanyene, Abaisraeli na abanto bangeencho ki! Bagatigara bakona koborania boka, Ning’o oranyaare kobachaaya abanto babwate abaiseke abanyakieni buna oyo? Nigo etogwenerete tobasirie abasacha baabo bonsi, onye tari bo, abanto aba nigo baratantanie ense engima.

\VS{ⅩⅩ}Ekaba abarendi amo nabakoreri baye bonsi bagasooka isiko erio bakamosoyia Yuditi ase egetwori kiaye Holoferne.

\VS{ⅩⅪ}Ase ebiro ebio, Holoferne nigo arenge otimogete ase oborere bwaye obwo bwarire ne egetambaa gechabeire chiusi chia monyinga, efeta na amagena ande ye rigori rinene.

\VS{ⅩⅫ}Ekero atebetigwe buna Yuditi oikire, Holoferne agasooka korwa ase eero yegetwori kiaye. Agatang’anwa nechitaaya chi’echifeta.

\VS{ⅩⅩⅢ}Ekero Yuditi aorogete ase obosio bwa Holoferne amo na abakori baye, bonsi bakegosa ase obuya bw’ekieni kia Yuditi. Yuditi akagwa inse maumama ase obosio bwa Holoferne erio abakori emeremo ba Holoferne bakamoimokia korwa inse ase obwango.




\par }\Chap{Ⅺ}{\PP \VerseOne{Ⅰ}Holoferne akamoteebia Yuditi, “Aye omokungu, remia enkoro yao, toba na bwoba bonde bwonsi ase omoyo; inche tanana komokorera bobe monto onde bwensi bwanchire gokorera Nebukadinesaro omogambi bwe ense engima.

\VS{Ⅱ}Goika bono nonya nabaanto baino abwo bamenyete ase ebitunwa bare koba tibandameti, inche tinarenge koraria esegi ase bare. Barabwo nigo berenteire obokong’u obo barabwo abanyene.

\VS{Ⅲ}Nteebie eki kiagera gwatotamera gocha aiga? Aye norendwe kegima. Tobaisa koba nobwoba; nonyaare koba moyo ase obotuko obo boigo ase amatuko agochia goocha.

\VS{Ⅳ}Monto taiyo orakoire gechara korende kera omonto nagokorere buya buna ase abasomba bande b’omorwoti one Nebukadinesaro.”

\VS{Ⅴ}Yuditi akamoteebia Holoferne, Nigo nkogosaba onyaanchere inkwane naye, omonene nagosabire ontegerere buya inche omokoreri oo omokungu aria indaabe inkoyakwana ase obosio bwao. Ekiagera nigo ngochia gokwana ekeene gioka.

\VS{Ⅵ}Korategerere oboseemia bwane inche omokoreri oo omokungu, Nyasae nakore amanene goetera asore aye naboigo ekeene emeroberio yao nesesenigwe.

\VS{Ⅶ}Nigo ngotiana ase obomoyo na okobua kwa Nebikadinazaro, omorwoti bw’ense yonsi, ere oyio ogotomete koreta okobwatana ase egati ya abanto bo oborwoti bwaye, tari rioka ng’a aye gwakorire abanto bamokorere ere, korende nonya neching’iti chi’orosana, chitugo boigo ne chinyoni bionsi biamoigwereire ere. Ase engencho yao, omorwoti Nebukadinesaro namenteke amo noborwoti bwaye bwonsi. 11:7 rora Yer. 27:6; Dan. 2:38

\VS{Ⅷ}Intwe twiguure chinkuma chie chiseemi nobong’aini bwao. Ense engima yamanyire ng’a aye nomonto omuya, oichire obomanyi na okomanya okonene ase amang’ana ye esegi.

\VS{Ⅸ}Akioro oyio otooretigwe na abanto baito, otomanyirie aria akwanete ase egeikaranso kiabagaaka bao.

\VS{Ⅹ}Ase igo aye omonene, aria akwanete tobaisa koyasiereria koba aya atari na ngeencho, nagosabire moyabogorie no oborito obonene ekiagera aria akwanete nekeene kegima. Monto taiyo oranyaare gosaria egesaku giaito gose gokebua goika rioka enyarekane twakorire ebibe ase Omonene oito.

\VS{Ⅺ}Korende aye togosiria gose gosinywa goikerania amagania ao. Ekero Abaisraeli barakore ebibe na komobeyia Nyasae obo, erio rioka nario barakwe.

\VS{Ⅻ}Bono emonga ye endagera yaabo yaerire korwa ase ebigancha biabo boigo amaache abo abeire ang’e koera. Bono baetirie konyenya chitugo chiabo naboigo koria chindagera chiria chire mamincha yerichiiko ri’Omonene obo.

\VS{ⅩⅢ}Barabwo baetirie koria chindaagera chi’okobusenia korwa ase engaano, ensemo ya ikomi ye edivai amo na amafuta ebio bikoriegwa na abakuani amo na baria bagokora ase Hekalu ya Nyasae ime ya Yerusalemu booka. Chindagera echio chinchenu intwe totancheiri nonya nogokunwa na amaboko aito abanyene. 11:13 rora Okong’ 23:19; Abal 27:30

\VS{ⅩⅣ}Ase engencho abanto b’omochie o Yerusalemu basaririe ogochika okwo abanto b’omochie oito batomire amang’ana gochia ase omochie o Yerusalemu erio basabe ribaga riogokora buna ayio barabwo bakorire goetera ase egeikaranso ekenene kia abagaaka.

\VS{ⅩⅤ}Ase rituko na ebiro biriabaraegwe ribaga riogokora aya anga buna ayio, nario aye oranyaare kobasiria.

\VS{ⅩⅥ}Ekero nemanyetie ayio, inche inkabatama abanto baane. Boigo Nyasae ontomire inche inyare gokora egento ekemo amo naye ekio keranyaare koirokia ense yonsi ekero barakeigwe.

\VS{ⅩⅦ}“Inche nomokuungu omosigete Nyasae ore igoro mono. Nigo nkomosasiima Nyasae ase obotuko n’omobaso. Nintigare ase egetwori kiao, korende ase kera obotuko nimbe inkogenda ase rikura gochia komosasiima Omonene, nere nanyorokie ekero Abaisraeli baraabe bakorire ebibe.

\VS{ⅩⅧ}Ekero ndabe namanyire ring’ana erio, agwo kegima nigo ngocha nkomanyie erio osooke aye amo na abarwani bao bonsi. Takoba nonya noyomo bwa Abaisraeli oratenene bosio bwao.

\VS{ⅩⅨ}Inche ninkorae goetera enchera ya gati ya Yuda goika omochie o Yerusalemu erio nkobeke aye koba omorwoti ase egati yo omochie oyio. Erio aye nonyaare kobasirera abamenyi b’omochie oyio buna ching’ondi chitari nomoriisia. Tekoba nonya nesese eragokogere. Omonene onyorokirie amang’ana aya erio nyaare gokoyamanyia ayio ataraikerana.”

\VS{ⅩⅩ}Holoferne amao na abakoreri baye bakagokigwa mono na amang’ana a Yuditi boigo bagaicha buna areenge omong’aini.

\VS{ⅩⅪ}Bagateebania barabwo ase barabwo, “Ekeene, ase ense yonsi tari omokungu ore omonyakieni naende ore nonong’aini buna oyo.”

\VS{ⅩⅫ}Holoferne akamoteebia, “Nigo rire ring’ana rigiya buna Nyasae agotomete erio obatang’anere abande, ase ogotobeeka chinguru egere baria bamoramete omonene one banyaare gosirigwa.

\VS{ⅩⅩⅢ}Aye nigo ore omonyakieni naende ogokwana n’obong’aini. Oinse gokora buna kwarire eira, Nyasae oo nabe Nyasae one. Aye nomenye ase enyomba y’oborwoti ya Nebukadinesaro naye nobe omokungu bwesiko ase ense engima.”




\par }\Chap{Ⅻ}{\PP \VerseOne{Ⅰ}Agachiika airwe ase emesa yaye eyio yabwate ebibekerero bi’efeta, aariganerigwe endagera eria eria Holoferne areenge koria boigo aegwe edivai eria omonene oyio arenge konywa.

\VS{Ⅱ}Korende Yuditi agakana akabateebia, “Inche tinkonyaara koria endagera eyio ekiagera nigo ndaabe nabunire ogochika kw’Omonene one. Nigo ndarie endagera eye nachicha nero.” 12:2 rora Esta (ase Ekegiriki) 28

\VS{Ⅲ}Erio Holoferne akamoboori, “Ninki torakore ekero endagera amo ne edivai kwabogoretie egochia gokoerera? Inaki toranyore endaagera ogochia koria? Rora intwe titori na Abaisraeli bamenyete naintwe ase chiema chiaito.”

\VS{Ⅳ}Yuditi akamoiraneria, “Omonene one, aye buna ore moyo, inche ninde nendaagera eng’isaine goika ebiro biri’Omonene arabe okorire emeroberio yaye goetera asende.”

\VS{Ⅴ}Abakoreri baye abwo bamorendete komoira na komosoyia ase egetwori kiaye. Akaraara aroro goika mambia chuni ekero aboogete

\VS{Ⅵ}erio agatoma amang’ana gochia ase Holoferne ng’a aegwe ribaga kogenda goika ase rikura gosasiima ase ogosaba.

\VS{Ⅶ}Holoferne akabachiika abarendi baye bamwanchere Yuditi gosoka isiko korwa ase egetwori. Yuditi akamenya ase egetwori ase amatuko atato na ase kera rituko akaba okogenda ase rikura rire ang’e nomochie o Bethulia na gwesibia ase ensoko.

\VS{Ⅷ}Ekero akoorire gwesibia, akaba ogosaba Omonene Nyasae amorende ase ogoikerania omoroberio oye bwokobarentera Abaisraeli obobui.

\VS{Ⅸ}Magega yogwechena ase ogosasiima, akaba gakoirana na kobera ase egetwori kiaye goika ekero arenge korenterwaendaagera ya mogoroba.

\VS{Ⅹ}Ase rituko ria kane riobomenyo bwa Yuditi kobera ase egetwori, Holoferne akaroiseria abarai baye abanene omoyega korende tabarangeria abanene barenge ase oborendi.

\VS{Ⅺ}Akamoteebia Bagoa omokoreri, enting’ana oyio otenenerete ebinto biaye bia bene, “Genda omoebererie omokungu oria Omoiberania ore inse yoborendi bwao achiche aragere na konywa amo naintwe.

\VS{Ⅻ}Nigo eraabe obosooku gotiga omokungu omuya buna oria totagaambeti amo nere. Totamoariganeti niigi aratochaaye.”

\VS{ⅩⅢ}Agwo kegima Bogoa akamotiga Holoferne na komochiera Yuditi erio akamoteebia, Aye omokungu omoseera! Ejamadari yakoariganirie ase egetwori kiaye onyaare koragera na konywa amo naintwe! Eigwe, ogookere edivai nobosibore buna oyomo bwa abakungu ba Abaashuru bagokora ase enyomba yoborwoti ya Nebukadinesaro. Eri ne ring’ana riesiko enene ase ore aye.

\VS{ⅩⅣ}Erio Yuditi akamoiraneria, “Inche ning’o erio inyare koamererania nomonene one? Ninkore koreng’ana buna okogania kw’omonene kore, erio inaribe ring’ana ngwetogeria goika rituko riogokwa kwane!”

\VS{ⅩⅤ}Agwo kegima Yuditi akaimoka, akeboyia chianga na ebiechabero biaye. Omokoreri oye akamotang’ana na komwarera risankwa riembori erio Yuditi aetwe oikaransera na Bogoa ekero akoragera ase obosio bwa Holoferne.

\VS{ⅩⅥ}Yuditi agasoa ime yegetwori na goikaransa. Ekero Holoferne amorooche, enkoro yaye ekaba nokogania okonene gwokoraara nere. (Holoferne nigo abeete okorigia chinchera chi’okomoega Yuditi korwa rituko riria amoagetie eriso ritang’ani.)

\VS{ⅩⅦ}Holoferne akamoteebia Yuditi, “Kanywe na bwegookie amo naintwe.”

\VS{ⅩⅧ}Yuditi akamoraneria, “Omonene one, ningooke na konywa ekiagera reero nerituko riengeencho enene ase obogima bwane.”

\VS{ⅩⅨ}Akabogoria na konywa ekenyugwa keria kiariosetiwe nomoiseke oria omokoreri oye.

\VS{ⅩⅩ}Holoferne akamogookera mono erio akanywa edivai enyinge kobua ende yonsi konya ere atanakonywa ase ekero ekemo korwa ase okoiborwa kwaye.




\par }\Chap{ⅩⅢ}{\PP \VerseOne{Ⅰ}Ekaba ekero risase rigochia korimera, abakori emeremo baye bakaayerera gosooka. Bogoa agasieka egesieri korwa isiko akabaigorera baria bonsi barenge komokorera omonene oye bakageenda ase amarere abo koraara ekiagera konye barosire mono ase engencho omoyega oirete ebiro ebinge.

\VS{Ⅱ}Yuditi agatigara ore bweka ere amo na Holoferne oyio orambereretie borere ase ogotinda okonene ime ase egetwori.

\VS{Ⅲ}Omokoreri o Yuditi akaba omoganyete omonene oye isiko ye enyomba erio bagende gosaba buna yarenge amenaria abo a kera obotuko. Yuditi boigo konye omoteebirie Bogoa ng’a nasooke kogenda gosaba buna botaambe.

\VS{Ⅳ}Ase ebiro ebio abageni abanene amo na abanto bonsi konya basookire erio bagatigara Yuditi na Holoferne boka ime ase enyomba. Erio Yuditi agatenena mesia y’oborere bwa Holoferne, agasaba ase omoyo oye, “Aye Omonene Nyasae Omobui, nkoonye ase ring’ana eri indigetie gokora ase engencho yobonene bw’omochie o Yerusalemu.

\VS{Ⅴ}Bono nario ebiro biokobatooria abachoore bao; inkoonye inche goikerania omoroberio one bwokobasiria ababisa aba batoimokeire.”

\VS{Ⅵ}Yuditi agasuka goika ase omotobwa bwoborere na omotwe bwa Holoferne, erio akabogoria omoyio oye obirende osung’unanirie aroro.

\VS{Ⅶ}Agasuka goika ang’e kegima, akamobwata Holoferne erio agateeba, “Aye Omonene Nyasae bwa Abaisraeli, ing’a okobua bono!”

\VS{Ⅷ}Erio Yuditi akaimokia omoyio oria igoro na komobutora ebigoti biaye mara kabere nechinguru chiaye chionsi, akayosomora omotwe bwa Holoferne.

\VS{Ⅸ}Agakurura omobere bwa Holoferne akayobeka nyaaro yoborere erio agasooka akamoa omokori emeremo oye omiseke omotwe bwa Holoferne.

\VS{Ⅹ}Omoiseke oria akayobeeka ime ye egunia yendagera. Erio Yuditi na omoiseke oria bagasoka, buna yarenge engencho yaabo kogenda gosaba. Bagaetera ase enchera yegetwori kia Abaashuru, bagaeta ime yerikura na koriina egetunwa goika ang’e negesieri kiegesieri kiomochie o Bethulia.

\VS{Ⅺ}Ekero baikire egeka ake, Yuditi akabarangeria abarendi barenge ase egeita akabora, “Igora egesieri! Igora egesieri Omonene Nyasae oito nao are naintwe. Ase rituko ria reero naende oorokirie okobua kwaye ase abanto b’egesaku kia Israeli ere okorire okobua kwaye ase ababisa baito.”

\VS{Ⅻ}Ekero abasacha baigwete eriogi ria Yuditi, bakarindoka ne chimbero gochia ase ebiita bi’omochie korangeria abagaaka.

\VS{ⅩⅢ}Erio kera omonto, abasacha na abamura bakaminyoka gochia ase ebiita. Taba nonya noyomo bwegenete ng’a Yuditi oiranire. Bakamoigorera egeita ere amo no omokoreri oye omoiseke, bakabaarigania. Erio bagauta omorero erio banyoore oborabu, bakabaetanana abakungu abwo babere.

\VS{ⅩⅣ}Yuditi agaaka eriogi erio agateeba, “Motogie Omonene! Ee, moe obonene. Motogie Nyasae ere oyio otana gotiga kobarorera Abaisraeli amaabera. Ase obotuko bwa reero osiririe ababisa baito goetera asende inche.”

\VS{ⅩⅤ}Erio akayorusia omotwe bwa Holoferne ase egunia eria yendagera, akaboorokia abanto basangererekanete, erio akabateebia, Oyo aa nomotwe bwa Holoferne ejamadari ya abarwani ba Asuri. Neke nakio ekiebisio kioborere ase aramberetie ase okoraara okonene ase ogotinda kegima. Omonene omoitire Holoferne goetera ase omokungu.

\VS{ⅩⅥ}Nigo natianire ase Omonene oyio ondendire ase emeremo eyio narenge nero, ekiagera ekieni kiane kimong’ainete Holoferne goika ase ogokwa kwaye; Holoferne takoreti ebibe nainche, ere takorete ogosaria asende gose gonkorera obosooku.

\VS{ⅩⅦ}Kera omonto ase omochie akabwatwa nomoichano. Bagatugama ase okomosasiima Nyasae ase ogosaba bakoboora, “Otogiwe aye Nyasae oito goika kwababuire ababisa ba abanto bao.”

\VS{ⅩⅧ}Erio Uzia agateeba, “Aye Yuditi omosubati one, Nyasae Ore Igoro Mono ogosesenirie kobua abakungu bonsi ase ense engima. Inaki toranyaare komotogia Omonene oyo otongete igoro na ense! Ere nigo akoraete goika nonya nekero kwarenge koyonacha omotwe bw’omobisa oito omonene. 13:18 rora Abag 5:24; Luka 1:28,42

\VS{ⅩⅨ}Okwegena kwao ase Omonene ekeene tigokonyaara kwebwa na baria baraabe bakweinyoria okobua kwa Nyasae.

\VS{ⅩⅩ}Tiga Nyasae agosesenie nesiko etakoera ase onsi aya gwakorire. Tiga Omonene agosesenie ekiagera gwatigarete koba omwegenwa na tikwairete kobeeka obogima bwao ase akong’u ekero egesaku giaito kiamigetwe mono. Aye okagenda motwe korwana nogosirigwa gwatoetananete, okabwatia enchera endonge ase obosio bwa Nyasae oito.” Erio abanto bonsi bakairaneria, “Amina, Amina!”




\par }\Chap{ⅩⅣ}{\PP \VerseOne{Ⅰ}Erio Yuditi akabateebia, “Abamiinto, ntegerere bono,, bogoria omotwe oyo moyotonge igoro ase enyasi yomochie oino.

\VS{Ⅱ}Chora omorai erio mambia chuni ekero bogokiamoka mobogorie abamura abaremu babogoretie ebirwanero biabo, basoke isiko yomochie, babe buna baria baimogete kogenda gochia gokeumokera egetwori kia Abaashuru; korende timotirimboka.

\VS{Ⅲ}Abarendi ba Abaashuru mbabogorie ebirwanero biabo na komonyoka gochia ase ekambi gochia kobatura abanene baabo b’esegi. Abaanene abwo nabarabwo mbamonyoke gochia ase enyomba ya Holoferne komotura, korende tibamonyora. Abwo abarwani bonsi betumate koirana gochia magega ekero inwe mogosuka gochia motwe erio mobagwere.

\VS{Ⅳ}Abwo inwe amo na Abaisraeli bonsi mobarwe magega na kobaita ekero bagotama.

\VS{Ⅴ}Korende ekero motarakora ayio onsi, ndetere Akioro amomanye na komorora omonto oyio ochaayete Abaisraeli na komorenta Akioro ase tore ase ogokagera ng’a Akioro nigo agocha goitwa.”

\VS{Ⅵ}Barabwo bakamorangeria Akioro korwa ase arenge mwa Uzia. Korende ekero achete na koyorora omotwe bwa Holoferne ore ase amaboko y’oyomo ase abanto basangererekanete, akagireka akagwa inse.

\VS{Ⅶ}Ekero bamokonyete komotenenia, Akioro agatung’ama ase amagoro a Yuditi agateeba, “Gwaseseniigwe ase egati ye chinyomba chionsi chia Yuda; na ase kera egesaku abwo baraigwe erieta riao rigwatorwa inabegose.

\VS{Ⅷ}Bono nagosoroire onteebie aria gwakorete ase amatuko ayio onsi aetire.”

\VS{Ⅸ}Magega gakoorire kobaenekeria, abanto bagaaka eriogi riomogooko na omochie omogima okabaitaberia.

\VS{Ⅹ}Ekero Akioro aigwete ari’Omonene bwa Abaisraeli akorete, ere akamwegena Nyasae n’enkoro yaye yonsi. Akioro akaarokigwa na gokorwa koba oyomo ase ekeombe kia Abaisraeli, naboigo abaibore baye bonsi goika reero iga.

\VS{Ⅺ}Mambia yaye, Abaisraeli bakayotonga omotwe bwa Holoferne na koyosunga igoro ase enyasi yomochie. Abasacha bonsi bakaimoka bare nebirwanero biabo ase ebikosi biabo. Bagachaaka gotirimboka ase ebitirimboko bi’omochie.

\VS{Ⅻ}Kegima ekero Abaashuru babarooche, bagatoma amang’ana gochia ase abateneneri baabo, na abateneneri abwo bakabamanyia abanene baabo, abakamanda baabo be chilifu na abanene ba igoro baande.

\VS{ⅩⅢ}Abaanene abwo bakageenda ase enyomba ya Holoferne na komomanyia oria otenenerete amang’ana abene ya Holoferne; “Yeture ejamadari! Abasomba baria ba Israeli betiemire goocha ase esegi naintwe erinde intwe tobasirie!”

\VS{ⅩⅣ}Bagoa agasoa nyomba na koyenyegeria ebasia ase enyomba ime ase Holoferne areenge koraara (ere nigo akagerete ng’a Holoferne nigo araire borere amo na Yuditi).

\VS{ⅩⅤ}Korende ekero ataraigweigwa, akabisioria chibasia chiria gochia ensemo na gosoa nyomba. Akegosa ekero anyoorete omobere bwa Holoferne otari na motwe ase egeteni egeke kia amagoro.

\VS{ⅩⅥ}Bogoa agaaka egekuuro, akarera n’amayianda akeumia agakuura na gotandora chianga chiaye.

\VS{ⅩⅦ}Akagenda ase enyomba ase Yuditi arenge koraara, ekero anyoora taiyo akamonyoka gochia isiko na kobarangeria abanene ba abateneneri ase eriogi rinene,

\VS{ⅩⅧ}Abasomba baria nigo batong’ainete! Omokungu oyomo bweka korwa ase Abaisraeli orenteire oborwoti obogima bwa Nebukadinesaro amachaaya. Rora! Holoferne ninse arambereretie ere otigaire riende ritari na motwe!

\VS{ⅩⅨ}Ekero abanene ba abateneneri baigwete amang’ana ayio, bagatandora chianga chiabo nobororo; eriogi riokweumia kwabo gokaigwekana ase ekambi yonsi.




\par }\Chap{ⅩⅤ}{\PP \VerseOne{Ⅰ}Ekero baria barenge ase ebitwori baigwa ayabeete bakoboa,

\VS{Ⅱ}bagachaaka koiguswa ase obwoba; taba nyonya noyomo omoganyete oyomwabo; korende ase ekerenga ekemo bagateema gotama goetera ase chinchera chi’ebitunwa na amakura.

\VS{Ⅲ}Abarwani baindete ase ebitwori igoro ase ebitunwa bayoetananete omochie o Buthulia, boigo bagachaaka gotama. Erio abarwani bonsi b’Abaisraeli bakabawatia korwa magega.

\VS{Ⅳ}Uzia agatoma amang’ana gochia ase abanto ba Bethomesthaimu, Bebai, Koba, Kola na ense engima ya Israeli, erio kobamanyia Abaisraeli aria akoregete naboigo kobasegeta kobwatana na abamwabo kobaromeng’ana ababisa erio babasirie.

\VS{Ⅴ}Ekaba ekero Abaisraeli banyoorete amang’ana ayio bonsi ase okobwaterana bakabaumokera Abaashuru baria na kobaseeria goka omochie o Koba bagendererete kobaita ababisa abwo. Ekaba nonya na abanto bo omochie o Yerusalemu na abande abwo bamenyete chinsemo chi’ebitunwa bakabwaterana ase okobaumokera (ase engencho abanto babatebetie aria akase egetwori kia ababisa baabo), Abagileadi boigo na Abagalili bakabaetanana na kobaumokera Abaashuru abwo ekero barenge gotama. Bakabaita Abaashuru abange nonya ngoetania Damesiki ne chimbebe chiaye.

\VS{Ⅵ}Ase ebiro ebio, baria batigarete ase omochie o Bethulia bagasoa ase ebitwori bia Abaashuru bagasakora ebinto biobotenekenu obonge.

\VS{Ⅶ}Ekero abarwani b’Abaisraeli bairanete korwa ase esegi, bakabogoria kera egento giatigarete ase ebitwori bia Abaashuru. Agwo nigo biarenge ebinto bi’obotenenku obonge goika nonya na abanto b’emechie yabebekaine ase agwo bakanyoora ebisakorwa ebinge.

\VS{Ⅷ}Omokuani omonene Yoakimu amo na ekegambero ekenene kia Abaisraeli bagaacha korwa Yerusalemu bakerorera abanyene amakumia aria Omonene abakorerete Abaisraeli boigo koumerana na Yuditi ase okomoiraneria buya.

\VS{Ⅸ}Ekero baigete na koumerana ase oboamo, bakamotogia Yuditi bagoteeba, “Aye naye obonene bwa Yerusalemu! Aye nogwetogeria kw’egesaku kia Abaisraeli boigo erieta riesiko ase egesaku giaito.

\VS{Ⅹ}Ekiagera okoboko kwao gwoka kwabuire gokora aya onsi. Kwagekoreire amaya egesaku kia Abaisraeli; Omonene oyagookeire. Osesenigwe n’Omonene Nyasae Omobui ase amatuko onsi are motwe yao.” Erio abanto bonsi bakairaneria, “Amina.”

\VS{Ⅺ}Nigo yabairete amatuko emerongo etato ase ogosomba ebinto biarenge ase egetwori kia Abaashuru. Yuditi akaegwa kwebogoreria egetwori n’ebinto bionsi biarenge ime ye enyomba ya Holoferne: chifeta chibakuri ebirogo amo n’ebinto binde bionsi. Akabibogoria, akabiriinia ebarasi yaye ase okobua kwaye; boigo akarenta chigari chaye chichitigere na goichoria biria abogoretie.

\VS{Ⅻ}Abakungu ba Israeli bonsi bagaacha komorora Yuditi; bakamoteerera amateera yokomotogia na abande bakamobugeria chikonu. Erio Yuditi akaimokia amato na kobagabera bonsi abamobwatetie.

\VS{ⅩⅢ}Bagechabera chigwagwa ere amo na baria bamobwatetie. Akaba nere otang’aine na abakungu bonsi bakamorwa magega bakobugia chikonu; abasacha boigo bagechabera amaua ase emetwe yaabo erio babogoretie ebirwanero biabo na goteera amatera y’ogotogia.




\par }\Chap{ⅩⅥ}{\PP \VerseOne{Ⅰ}Yuditi akamobaaka Omonene ogoteeba; Mobake Omonene one ase okobugia chikonu, Mobake Omonene one ase ogakania amabaati, moterere ase amariogi ya amateera nechingero chi’omogooko; moimokererie igoro na komosasiima.

\VS{Ⅱ}Ekiagera Nyasaee n’omonene ogotenenia esegi. Nigo antoretie korwa ase amaboko ya baria barenge kominyokia, akang’irania ase obomenyo bwa abanto baye.

\VS{Ⅲ}Abaashuru nigo batirimbogete korwa rogoro; bagatirimboka na abarwani chilifu ikomi. Abarwani abwo bagatuba chindoche ase amakura; na abariini chibarasi baabo bagaichora ebitunwa.

\VS{Ⅳ}Nigo amochetie koyebeeka ense yaito omorero, na goita abasae baito n’omoro, kobarambereria inse ebing’werere, koboosa abana baito na boigo koboosa abaiseke baito.

\VS{Ⅴ}Korende Omonene Nyasae akabaita goetera ase okoboko kw’omokuungu.

\VS{Ⅵ}Etwoni yaabo tiyaitetwe no omosae gose abarwani abanyanguru; gose amamonto amanene tamoumokerete. Korende Yuditi omosubati o Merari, nere omoiyeretie ase obonyakieni bwaye.

\VS{Ⅶ}Akabarentera Abaisraeli abwo bachandire obobui, ekero asoogete nechianga chiaye chioboboraka, agechabera ase obosio bwaye ase ogwetereria na amanukato.

\VS{Ⅷ}Akamiina etukia yaye na koyeboa ekiore, ekeboyia egataani ase okomotega.

\VS{Ⅸ}Egekoroto kiaye nigo kiamogogetie ase amaiso aye, ekieni kiaye gekamosiba ase enkoro yaye. N’omoro okanachanacha riigoti riaye.

\VS{Ⅹ}Abaperisi nigo batengechetiwe nobonyankongo bwaye, ee, Abamedi nigo bairogete obomg’aini bwaye.

\VS{Ⅺ}Barabwo nigo babwatetwe nobwoba ekero abanto baito abwo konya bagoyire baagete egeturi gieseegi; bakabwatwa nobwoba ekero abanto baito konye bagoyire baagete eriogi; bagatabanana na gotama ekero abanto baito baagete eriogi.

\VS{Ⅻ}Abana ba abasomba abaiseke bakabasaamba; bakabaaka chingoma buna abana ba ababisa; bagasirigwa na abarwani ba Omonene oito.

\VS{ⅩⅢ}Nimoteerere ogoteera okoyia Nyasae Omonene one. Aye Omonene, aye nomonene one ore nokobua! Aye nigo ore nokobua okonene, naende tokobugwa.

\VS{ⅩⅣ}Ebitongwa bia bionsi tiga bigokorere aye! Ekiagera aye nigo gwakwanete na bionsi bikabao; nigo kwabiuterete omoika na bikaba ebitongwa biao. Tari oranyaare koamererania nering’ana riao.

\VS{ⅩⅤ}Ebigoro nechinyancha nabiisa gotengecha goika amaroso abo buna amaache, ebitare nigo biranyititoke buna amachoe ase obosio bwao. Korende ase baria bakoirogete aye nobarorere amaabera.

\VS{ⅩⅥ}Ebing’wanso bionsi bigotioka buya tibiri egento ase ore aye; amaguta yebing’wanso bi’ogosaambwa nigo are egento egeke ase ore.

\VS{ⅩⅦ}“Obobe nobwabo ebisaku biria bigochaakia esegi ase abanto bao. Omonene omonyanguru nababogorerie egesiomba ase rituko riekina. Ere natome omorero na amakonde koria emebere yaabo erio barere nokoromwa emiaka yonsi.”

\VS{ⅩⅧ}Ekero abanto baigete ime yomochie o Yerusalemu, bakamosasiima Omonene Nyasae, na magega kobachenirwe, bakarua ebing’wanso biabo bi’ogosaambwa, ebing’wanso biokwerwa na okoruugwa kwabo.

\VS{ⅩⅨ}Bionsi ebio biarenge ebia Holoferne ebio abanto bamoete Yuditi, amo nekibisio abogoretie ere omonyene korwa ase oborere bwa Holoferne, Yuditi akabirwa koba okoruugwa ogochenu ase Nyasae

\VS{ⅩⅩ}Ase ebiro biemetienyi etato, bakagenderera gokora omoyega omonene ase obosio bwe Hekalu ime yomochie o Yerusalemu. Nere Yuditi akaba ore nabarabwo.

\VS{ⅩⅪ}Magega ekero omoyega omonene oerire,, kera oyomo akairana gochia ase enka yaye. Yuditi nere akairana gochia Bethulia na komenya ase omogondo oye. Ase ebiro bionsi bi’obogima bwaye, Yuditi akaba nesiko enene ase ense yonsi ya Israeli.

\VS{ⅩⅫ}Abasacha abange bakarigia bamonywome, korende ere tasogete magega yogokwa kwa omogaka oye Manase.

\VS{ⅩⅩⅢ}Korende chinkuma chiaye chikagenderera koranda. Akamoa omokoreri oria oye omoiseke obosibore. Erio akagenderera komenya ime ase enyomba eria omogaka oye Manase atigete goika agaika emiaka 105. Akamoa omokoreri oria oye omoiseke obosibore. Erio Yuditi agakwa. Bakamotindeka ime yomochie o Bethulia ase embeera yomogaka oye Manase.

\VS{ⅩⅩⅣ}Abaisraeli bonsi bakamoreera ase omokubio oyomo. Korende konye atarakwa, Yuditi akagabera abanto b’eamate yomogaka oye chinibo chiaye, boigo na abaamate baye ba aang’e.

\VS{ⅩⅩⅤ}Onde tatogete orenge kobatianera Abaisraeli ase amatuko onsi Yuditi arenge moyo naboigo emiaka emenge magega yogokwa kwa Yuditi.

\par }